### 2.2.6-01154-2020

**Orientering om resultatet af Midttrafiks 63. udbud – Region Midtjylland, Struer Kommune og Norddjurs Kommune**

### Resumé

*Bestyrelsen godkendte 5. november 2021 udbudsgrundlaget for 63. udbud. De tre A-kontrakter er nu tildelt efter de godkendte principper og administrationen orienterer om resultatet.*

*Udbuddet medfører, at kørslen i de tre A-kontrakter fra juni 2023 udføres med nulemissionsbusser (elbusser).*

### Sagsfremstilling

I 63. udbud har Midttrafik tildelt tre A-kontrakt med driftsstart til køreplanskiftet i juni 2023.

*Pakke 1 – Kontrakt for Region Midtjylland*

Kontrakten omfatter ruterne 24 mellem Holstebro-Lemvig og 33 mellem Struer-Lemvig. Kontrakten udgør ca. 14.200 køreplantimer årligt, fordelt på seks busser samt en reservebus. Kontrakten udbydes for en periode på 10 år.

Regionsrådet har bevilget 1.6 mio.kr. til et projekt med elbusser på ruterne. Projektet realiseres gennem udbuddet. Derfor stillede Midttrafik stillede krav om nulemissionsbusser i pakken.

Region Midtjylland vil etablere en ”hub” på Lemvig Station, hvor batteritog, elbusser og elbiler kan lade. Som en del af kontrakten skal det vindende busselskab derfor leje en grund af Midtjyske Jernbaner ved stationen. Midtjyske Jernbaner er ansvarlig for etablering af el-infrastrukturen til grunden, mens busselskabet skal etablere ladestandere på grunden.

*Pakke 2 – Kontrakt for Struer Kommune*

Kontrakten omfatter én bybus og fire lokalbusser i Struer Kommune. Sammenlagt er der udbudt ca. 8.000 timer fordelt på de fem kontraktbusser og mindst én reservebus.

Struer Kommune har vedtaget, at Midttrafik skulle indhente to typer af tilbud:

1) tilbud på en nulemissions-kontrakt i 10 år, og

2) tilbud på en dieselbus-kontrakt i 6 år. Tilbud med dieselbusser skulle også indeholde optionspriser på HVO-biodiesel.

Struer kommunen fastsatte en budgetgrænse på 8 mio. kr., som skulle afgøre valget mellem de to teknologier. Det vil sige, at nulemissionsbusser vælges frem for dieselbusser, hvis det bedste tilbud er under 8 mio. kr.

*Pakke 3 – Kontrakt for Norddjurs Kommune*

Kontrakten omfatter én bybus i Grenaa, der også fungerer som telebybus i sommerperioden. Bussen udfører årligt 3.150 timers kørsel. Midttrafik har desuden stillet krav om, at busselskabet har én reservebus, så det i alt råder over to busser.

Norddjurs Kommune har vedtaget, at Midttrafik skulle modtage to typer af tilbud:

1) tilbud på en nulemissions-kontrakt i 10 år, og

2) tilbud på en dieselbus-kontrakt i 4 år. Tilbud med dieselbusser indeholder også krav om tankning med HVO-biodiesel.

Norddjurs Kommune fastsatte en budgetgrænse på 2.7 mio.kr., som afgør valget mellem de to teknologier. Det vil sige, at nulemissionsbussen vælges frem for dieselbussen, hvis det bedste tilbud er under 2.7 mio.kr.

### Skifte til nulemission (elbusser)

Før udbuddet har Midttrafik vurderet muligheden for at indføre elbusser i de tre kontrakter. Vognløbernes længde er bl.a. sammenholdt med den forventede rækkevidde på 350 km. for en elbus. Det var Midttrafiks vurdering, at et skifte kan foretages uden betydelige udfordringer.

Dog har de tre bestillere godkendt, at elbusser må have et dieselfyr installeret, der på kolde dage kan opvarme buskabinen. Herudover må der i særlige tilfælde anvendes dieselbusser, fx:

* Som fast reservebus i hver kontrakt
* På grund af længerevarende værkstedsophold grundet skader på nulemissionsbus
* Ved ekstrakørsel, hvor hensynet til bussernes rækkevidde og behov for opladning begrænser, hvor meget ekstrakørsel, der kan udføres.

Derudover har kontrakter om nulemissionsbusser nogle fordelagtige vilkår for busselskabet. Dette omfatter fx kontraktperioder på 10 år samt kompensation ved tilkøb/reduktion af antal busser, så der tages højde for den højere anskaffelsespris på elbusser samt evt. behov for udvidelse af ladestandere ved tilkøb af busser. Dette for at reducere busselskabernes risiko.

Endelig indeholder kontrakten en klausul om, at busselskabet bliver kompenseret i tilfælde af, at den nuværende ordning om lempelse af el-afgiften til elbusser i kollektiv trafik ophæves/ændres til ugunst for busselskabet.

I Lemvig har Midtjyske Jernbaner etableret en grund til elbusserne. I Struer og Norddjurs Kommuner er det busselskabet, der får ansvar for at anlægge den nødvendige infrastruktur og sikre faciliteter. Det gælder fx ladeanlæg, kontor- og værkstedsfaciliteter.

### Resultat af udbuddet

Kontrakterne er tildelt busselskaberne med det økonomiske mest fordelagtige tilbud på baggrund af det bedste forhold mellem pris og kvalitet. I tildelingsmodellen udgør prisen og de kvalitative kriterier hver 50% af busselskabernes tilbud. De kvalitative kriterier omfatter busselskabernes driftskvalitet, buskvalitet, arbejdsmiljø og en implementeringsplan for elbusser.

Midttrafik har forsøgt at udarbejde tildelingsmodellen så også mindre selskaber havde jævnbyrdige forudsætninger for at deltage i udbuddet, og opnå erfaringer med nulemissionsbusser.

Fem busselskaber har afgivet tilbud på de tre kontrakter:

|  |  |  |  |  |  |
| --- | --- | --- | --- | --- | --- |
|  | Umove Vest | Brande  Buslinier | Todbjerg  City | Holstebro  Turistbusser | Venø Bussen |
| Pakke 1 | X | X | X | X |  |
| Pakke 2 | X | X |  | X | X |
| Pakke 3 |  | X | X |  |  |

*Pakke 1 – Kontrakt for Region Midtjylland*

Kontrakten er tildelt **Holstebro Turistbusser ApS** for en periode på 10 år med krav om nulemissionsbusser. Busselskabet fortsætter som leverandør på kontrakten.

Holstebro Turistbusser afgav det næst-billigste tilbud; knap 300.000 kr. fra billigste tilbud. Holstebro Turistbusser afgav dog det klart bedste tilbud på de kvalitative parametre. Som en del af kontrakten har busselskabet tilbudt faglærte chauffører, arbejdsmiljøcertificering (ISO45001) samt Arbejdstilsynets Kronesmiley for et godt arbejdsmiljø. Herudover bliver busserne bl.a. leveret med hattehylder samt individuel belysning og aircondition ved hvert sæde.

*Pakke 2 – Kontrakt for Struer Kommune*

Kontrakten er tildelt **Holstebro Turistbusser ApS** for en periode på 10 år med krav om nulemissionsbusser. Busselskabet afløser Venø Bussen som leverandør på kontrakten.

Holstebro Turistbusser afgav det billigste tilbud, i tæt konkurrence med et andet busselskab. Holstebro Turistbusser afgav dog klart det bedste tilbud på de kvalitative parametre. Som en del af kontrakten har busselskabet bl.a. andet tilbudt faglærte chauffører, arbejdsmiljøcertificering (ISO45001) samt Arbejdstilsynets Kronesmiley for et godt arbejdsmiljø.

Holstebro Turistbussers tilbud på elbusser lå under kommunens budgetgrænse på 8 mio.kr., hvorfor tilbuddene på dieselbusser med optionstilbud på HVO-biodiesel ikke er vurderet.

Rute 346 til Venø vil fortsat blive betjent af en dieselbus. I udbuddet afprøvede Midttrafik forskellige løsninger med henblik på at gennemføre en omstilling af ruten til elbus-betjening. Men hensynet til både lavvande og størrelsen på reservefærgen til Venø betød, at Midttrafik i sidste ende måtte stille krav om, at ruten *skal* betjenes af en minibus. Kravet om en minibus havde den afledte effekt, at Midttrafik samtidig måtte tillade betjening af ruten med en dieselbus.

*Pakke 3 – Kontrakt for Norddjurs Kommune*

Kontrakten er tildelt **Todbjerg City A/S** for en periode på 10 år med krav om nulemissionsbusser. Busselskabet fortsætter som leverandør på kontrakten.

Todbjerg City afgav det billigste tilbud, dog kun 5.000 kr. billigere end det andet busselskab, der også bød på kontrakten. Todbjerg City var dog samtidig betydelig bedre på de kvalitative parametre. Som en del af kontrakten har busselskabet bl.a. tilbudt faglærte chauffører og arbejdsmiljøcertificering (ISO45001).

Todbjerg Citys tilbud med én elbus lå under kommunes budgetgrænse på 2.7 mio.kr., hvorfor tilbuddene med dieselbusser med krav om HVO-biodiesel ikke er vurderet.

### Betydning for kunderne

Fremadrettet vil alle busserne have installeret en elektroniske rampe, primært til betjening af kørestolsbrugere. Rampen kan betjenes fra chaufførens plads.

For den regionale kørsel i pakke 1 og den lokale kørsel i Struer Kommune i pakke 2 medfører udbuddet et skifte fra højgulvsbusser til busser med lav indstigning. Samtidig har busserne et større flexareal i midten af bussen. Opbygningen af bussens kabine øger fleksibiliteten for gangbesværede og kunder med barnevogn eller cykel.

Dog kan skiftet til busser med lav indstigning også medføre en lavere komfort. Dette skyldes, at busserne har færre siddepladser (40 siddepladser mod i dag 47 siddepladser), hvilket betyder, at flere kunder skal stå op på de mest benyttede afgange.

For bybussen i Grenaa i pakke 3 er situationen en anden. Bussen er i dag en laventré bus med 30 siddepladser. Fremover indsættes en bus med 33 siddepladser, ligeledes med lav entré.

Elbusserne medfører, at kunderne vil opleve en betydelig støjreduktion. Herudover reducerer elbusserne også den lokale forurening, da den eneste udledning fra bussen kommer fra oliefyret på kolde dage. Dermed vil kunder og borgere opleve en renere luft omkring bussen.

Endelig vil busserne få installeret USB-stik til opladning af fx mobiltelefoner samt gratis 5G internt, hvor dækningen giver mulighed herfor. Derudover vil busserne få auditiv stoppestedsannoncering.

### Økonomi

For alle tre bestillere vil udbuddet medføre en udgiftsstigning. Dog er udgiftsstigningen acceptabel for de tre bestillere, der forud for udbuddet har forholdt sig til en forventet økonomi. Det bemærkes dog, at både de nuværende udgifter og tilbudspriser i udbuddet nedenfor er opgjort i indekstal for efteråret 2021 – altså før den betydelige stigning i energipriserne.

*Pakke 1 – Kontrakt for Region Midtjylland*

Region Midtjyllands udgifter var i 2021 ca. 8.8 mio.kr. En gennemgang af sammenlignelige kontrakter viser, at den nuværende kontraktpris er ca. 6% lavere end gennemsnittet. Dette indikerer, at priserne på rute 24 og 33 i forvejen er gode, og dermed ville risikere at stige i forbindelse med udbuddet.

Forud for udbuddet havde Midttrafik vurderet, at et skifte til elbusser ville medføre en udgift til ca. 11.5 mio.kr. Det vindende tilbud fra Holstebro Turistbusser er på 10.9 mio.kr.

*Pakke 2 – Kontrakt for Struer Kommune*

Struer Kommunes udgifter var i 2021 på ca. 4.9 mio.kr. Det er forud for udbuddet pointeret, at kommunen risikerer en prisstigning, da de nuværende kontrakter er særdeles billige.

Midttrafiks har vurderet, at skiftet til nulemissionsbusser ville medføre en prisstigning til ca. 7.5 mio.kr. Det vindende tilbud fra Holstebro Turistbusser er på 6.3 mio.kr., og dermed under den budgetgrænse på 8 mio.kr. for elbusser, som Struer Kommune har vedtaget.

Det skal hertil tilløjes, at Struer Kommune har reduceret serviceniveauet i de udbudte kontrakter med ca. 800 timer, hvilket har haft en positiv indflydelse på den samlede kontraktsum.

*Pakke 3 – Kontrakt for Norddjurs Kommune*

Norddjurs Kommunes udgift var i 2021 på ca. 2.1 mio.kr. Den nuværende pris er gennemsnitlig, sammenlignet med andre busselskabers priser og busudnyttelse.

Midttrafiks har vurderet, at skiftet til nulemissionsbusser ville medføre en prisstigning til ca. 2.6 mio.kr. Det vindende tilbud fra Todbjerg City er på 2.6 mio.kr., og dermed under den budgetgrænse på 2.7 mio.kr. for en elbus, som Norddjurs Kommune har vedtaget.

### Direktøren indstiller,

**at** Bestyrelsen tager orienteringen til efterretning